Document ID: 32012R0568

KOMISIJAS ĪSTENOŠANAS REGULA (ES) Nr. 568/2012
(2012. gada 28. jūnijs),
ar ko groza Regulu (EK) Nr. 555/2008 attiecībā uz atbalsta programmu iesniegšanu vīna nozarē
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1), un jo īpaši tās 103.za pantu saistībā ar tās 4. pantu,
tā kā:
(1)
Regulas (EK) Nr. 1234/2007 103.k panta 1. punkta pirmā daļa nosaka, ka visām minētās regulas Xb pielikumā minētām ražotājām dalībvalstīm ir jāiesniedz Komisijai piecu gadu atbalsta programmas projekts, kurā iekļauti pasākumi palīdzībai vīna nozarei.
(2)
Komisijas 2008. gada 27. jūnija Regulas (EK) Nr. 555/2008, ar ko nosaka sīki izstrādātus īstenošanas noteikumus Padomes Regulai (EK) Nr. 479/2008 par vīna tirgus kopējo organizāciju attiecībā uz atbalsta programmām, tirdzniecību ar trešām valstīm, ražošanas potenciālu un kontroli vīna nozarē (2), 2. panta 1. punkts paredz, ka atbalsta programmu pirmā iesniegšana attiecas uz pieciem finanšu gadiem no 2009. gada līdz 2013. gadam.
(3)
Lai sagatavotos 2014. līdz 2018. finanšu gada atbalsta programmu projektu otrajai iesniegšanas kārtai, būtu jānosaka nostādnes un konkrētas prasības jaunajam plānošanas periodam. Ir arī nepieciešams noteikt termiņu atbalsta programmu projektu otrajai iesniegšanas kārtai.
(4)
Būtu jānosaka termiņš tām dalībvalstīm, kas no 2014. gada no valsts līdzekļiem vēlas pārskaitīt summas vienotā maksājuma shēmā, kā paredzēts Regulas (EK) Nr. 1234/2007 103.o pantā.
(5)
Tādēļ attiecīgi būtu jāgroza Regula (EK) Nr. 555/2008.
(6)
Šajā regulā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 555/2008 groza šādi:
(1)
regulas 2. pantu aizstāj ar šādu:
"2. pants
Atbalsta programmu iesniegšana
1. Pirmā atbalsta programmu iesniegšanas kārta, kas minēta Regulas (EK) Nr. 1234/2007 103.k panta 1. punkta pirmajā daļā, attiecas uz pieciem finanšu gadiem no 2009. gada līdz 2013. gadam.
Dalībvalstis līdz 2013. gada 1. martam Komisijai iesniedz savus atbalsta programmu projektus 2014. līdz 2018. finanšu gadam. Ja valsts līdzekļi, kas paredzēti no 2014. finanšu gada un turpmāk, pēc minētā datuma tiek mainīti, dalībvalstis attiecīgi pielāgo atbalsta programmas.
Dalībvalstis atbalsta programmas projektu dara pieejamu Komisijai elektroniski, izmantojot I pielikumā norādīto formu.
Dalībvalstis Komisijai II pielikumā norādītajā veidlapā iesniedz savu pirmajā un otrajā daļā minētā atbalsta programmas projekta finanšu plānojumu.
2. Dalībvalstis dara zināmus Komisijai savus tiesību aktus, kas saistīti ar 1. punktā minētajiem atbalsta programmu projektiem, tiklīdz tie pieņemti vai grozīti. To var paveikt, informējot Komisiju par vietni, kurā attiecīgie tiesību akti ir publiski pieejami.
3. Dalībvalstis, kuras izlemj visu valstij piešķirto finansējumu par visu 1. punkta pirmajā daļā minēto periodu, sākot no 2010. finanšu gada, pārcelt uz vienotā maksājuma shēmu, līdz 2008. gada 30. jūnijam iesniedz šīs regulas II pielikumā norādīto veidlapu ar pienācīgi aizpildītu attiecīgo rindu.
Dalībvalstis, kuras izlemj valstij piešķirto finansējumu par visu 1. punkta otrajā daļā minēto periodu, sākot no 2014. finanšu gada pārcelt uz vienotā maksājuma shēmu, līdz 2012. gada 1. decembrim iesniedz II pielikumā norādīto veidlapu ar pienācīgi aizpildītu attiecīgo rindu.
4. Dalībvalstis, kuras izlemj veidot savu atbalsta programmu, iekļaujot reģionālās īpatnības, var iesniegt arī sīku informāciju pa reģioniem III pielikumā norādītajā formā.
5. Dalībvalstis atbild par izdevumiem no dienas, kad Komisija saņēmusi to atbalsta programmu, līdz dienai, kad tā piemērojama saskaņā ar Regulas (EK) Nr. 1234/2007 103.k panta 2. punkta pirmo daļu.";
(2)
I, II, III, IV, V, VI, VII, VIII, VIIIa un VIIIb pielikumu groza saskaņā ar šīs regulas pielikumu.
2. pants
Stāšanās spēkā
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2012. gada 28. jūnijā

Labels: 12
17
5
6